Nõukogu määrus (EÜ, Euratom) nr 858/2004,

29. aprill 2004,

millega määratakse kindlaks personalieeskirjade artikliga 56c ettenähtud selliste erihüvitiste määrad ja maksmise tingimused, mida võidakse anda eriti raskete töötingimuste hüvitamiseks

EUROOPA LIIDU NÕUKOGU,

võttes arvesse Euroopa ühenduste ametnike personalieeskirju ja ühenduste muude teenistujate teenistustingimusi, mis on sätestatud määruses (EMÜ, Euratom, ESTÜ) nr 259/68 [1], viimati muudetud määrusega (EÜ, Euratom) nr 723/2004 [2], eriti personalieeskirjade artiklit 56c,

võttes arvesse ettepanekut, mille komisjon esitas pärast nõupidamist personalieeskirjade komiteega

ning arvestades järgmist:

hüvitamaks eriti raskeid töötingimusi, võib nõukogu komisjoni ettepanekul määrata kindlaks teatavatele ametnikele makstavate erihüvitiste määrad ja maksmise tingimused,

ON VASTU VÕTNUD KÄESOLEVA MÄÄRUSE:

Artikkel 1

Järgmiste artiklitega kindlaksmääratud erihüvitisi antakse ametnikele, kes peavad tegema eriti rasket tööd.

Artikkel 2

Hüvitised väljendatakse punktides. Üks punkt on võrdne 0,032 %ga esimese palgaastme esimesse järku kuuluva ametniku põhipalgast [3]. Hüvitisi korrigeeritakse vastavalt ametnike töötasu suhtes kohaldatavatele paranduskoefitsientidele.

Hüvitisi makstakse iga kuu.

Artikkel 3

1. Järgmises tabelis on loetletud erilised töötingimused, mille eest hüvitisi võidakse maksta, ja tegeliku töötunni eest saadavate punktide arv:

Erilised töötingimused | Tegevusüksustesse AD ja AST kuuluva töö tegeliku töötunni eest saadavate punktide arv |

I.Üksikisiku ohutus |

a)Eriti ebamugavate tule-, saaste-, radiatsiooni- või söövitavate ainete vastaste kaitserõivaste kandmine: | |

1.Rasked erirõivad | 10 |

2.Kompaktsed tulevastased kaitseülikonnad | 50 |

3.Muud kompaktsed kaitseülikonnad | 34 |

4.Kompaktse hingamisseadmega varustatud kaitserõivad | 25 |

5.Muud hingamisseadmega varustatud kaitserõivad | 20 |

b)Osaline kaitse: | |

1.Kompaktne hingamisseade | 16 |

2.Täielikud respiraatorid | 10 |

3.Tolmuvastased respiraatorid | 6 |

4.Muud toksiliste, lämmatavate, söövitavate jne ainete eest kaitsvad seadmed | 2 |

5.Laminaarboksid ja kaugkäitlemisvahendid | 2 |

II.Töökoht |

a)Piiritletud | |

Töö piiritletud ruumides, kus puudub päevavalgus ning kus on kõrgepingejuhtmed või kõrgkuumatorud ning milles on nii vähe ruumi, et on raske liikuda | 2 |

b)Müra | |

Töö ruumides, kus keskmine helitugevus ületab 85 detsibelli | 2 |

(c)Ohtlikud paigad, kus on vaja kasutada keerulisi kaitseseadmeid | |

1.Maa-alused käigud | 2 |

2.Kohad, kus töö toimub üle 6 meetri kõrgusel maapinnast, millega kaasneb eriline oht | 5 |

Sellistel juhtudel makstakse hüvitisi otsuse alusel, mille teeb ametisse nimetav asutus või ametiisik pärast vajaduse korral ühiskomiteega konsulteerimist. | |

III.Töö olemus |

a)Teatavate ainete käitlemine või nendega töötamine tingimustes, mis teevad töö ohtlikuks (vt lisas esitatud loetelu) | 2 |

b)Sertifitseeritud lõhkeaineeksperdi töö lõhkeainetega | 5 |

2. Võimaldamaks pidevat järelevalvet, tuleb lõikes 1 määratletud tingimustel tehtavad tööd nende teostamise järjekorras viivitamata registreerida. Kõnealune register peab sisaldama üksikasjalikke andmeid teostatud töö kohta, viidates eespool esitatud tabelile.

Ametisse nimetav asutus või ametiisik kehtestab järelevalve korra; kui kõnealuste töötundide arvu võib pidada igal kuul ühesuguseks, võib nimetatud asutus või ametiisik registrist loobuda.

Artikkel 4

Artiklis 3 esitatud tabeli I punktis määratletud tingimustel tehtava töö eest makstavaid hüvitisi ei või liita; samuti ei või liita tabeli II ja III punktis esitatud hüvitisi.

Ka tabeli I ja III punktis määratletud tingimustel tehtava töö eest makstavaid hüvitisi ei või liita.

Eespool toodud lõigete kohaldamisel, kui maksmisele kuulub rohkem kui üks hüvitis ühel ja samal ajal, makstakse välja ainult kõige suurem hüvitis.

Artikkel 5

Kui määruse (ESTÜ, EMÜ, Euratom) nr 300/76 (millega määratakse kindlaks vahetustega töö eest hüvitist saavate ametnike kategooriad ning nende hüvitiste määrad ja maksmise tingimused) [5] artikli 2 kohaldamisest ei tulene teisiti, ei ületa käesoleva määruse kohaselt makstavad hüvitised 1500 punkti kuus ametniku kohta.

Artikkel 6

Käesolevat määrust kohaldatakse analoogia põhjal abiteenistujate ning ajutiste ja lepinguliste töötajate suhtes.

Artikkel 7

Iga aasta aprillis esitab komisjon nõukogule aruande järgmiste asjaolude kohta:

- iga kategooria ametnike ja teenistujate arv, kes on saanud käesolevas määruses osutatud hüvitisi, institutsiooni ja asukoha lõikes, ning mitmesugustes artikli 3 tabelis sätestatud tingimustes töötatud tundide arv,

- kõnealuste hüvitistega seotud kogukulutused.

Artikkel 8

Määrus (EMÜ) nr 1799/72 [6] tunnistatakse kehtetuks käesoleva määruse jõustumise päeval.

Artikkel 9

Käesolev määrus jõustub 1. mail 2004.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 29. aprill 2004

Nõukogu nimel

eesistuja

M. McDowell

[1] EÜT L 56, 4.3.1968, lk 1.

[2] ELT L 124, 27.4.2004, lk 1.

[3] Ajavahemikul 1. maist 2004 kuni 30. aprillini 2006: palgaaste D*1, järk 1.

[5] EÜT L 38, 13.2.1976, lk 1. Määrust on viimati muudetud määrusega (EÜ, ESTÜ, Euratom) nr 2461/98 (EÜT L 307, 17.11.1998, lk 5).

[6] EÜT L 192, 22.8.1972, lk 1.

--------------------------------------------------

LISA

Artiklis 3 osutatud loetelu

A. Söövitavad ja lämmatavad ained

1. Käitlemisel:

Halogeenid, vesinikhalogeenhapped (vesinikkloriid- ja vesinikfluoriidhapped), halogeenfluoriidid; väävelhape, väävelkloriid, naatriumhüdroksiid ja kaaliumhüdroksiid, ammoniaak

2. Tehnilises protsessis:

Roostevabade teraste ja kergete sulamite puhastamine ja passiveerimine nende uputamise teel puhastus- või oksüdeerivatesse ainetesse või nendega kokkupuute teel.

B. Mürgised ained

1. Käitlemisel:

Radioaktiivsed ained mürgises olekus; berüllium ja selle ühendid; arseen ja selle ühendid; elavhõbe, selle ühendid ja amalgaamid; tetraetüülplii; vesiniktsüaniidhape; tsüaniidid ja akrüülnitriil; lämmastikoksiid ja lämmastikdioksiid; fosfor ja fosforeetrid; seleen; deuteeriumoksiid.

2. Tehnilises protsessis:

Mürgises olekus esinevate radioaktiivsete ainete valmistamine, kontsentreerimine ja ladustamine; plii ning plii-antimoni ja kaadmium-antimoni sulamite valamine, keevitamine ja töötlemine.

C. Kergestisüttivad ja/või plahvatusohtlikud ained

1. Käitlemisel:

Surugaasid: atsetüleen, hapnik, metaan, etaan, etüleen ja inertgaasid; sellised lenduvad orgaanilised lahustid nagu metüülalkohol, etüülalkohol, dietüüleeter, atsetoon, benseen, tolueen; sellised vedelmetallid nagu naatrium või kaalium; väävel.

2. Tehnilises protsessis:

Argoon keevitamisel; eriti määrdunud osade puhastamine ja rasvatustamine lahustitega, näiteks triklooretüleeniga; selliste orgaaniliste lahustite nagu difenüüli, trifenüüli, polüfenüüli, Dowthermi ja highboiler-jääkide kasutamine süsteemides; parafiini või bituumeni kallamine.

D. Määrivad tooted

1. Käitlemisel:

Kaadmiumi, kroomi, nikli, vismuti, baariumi, vanaadiumi ja mangaani ühendid pulbri kujul; rauaoksiidipulber.

2. Tehnilises protsessis:

Grafiidi töötlemine; pumpade ja mootorite, näiteks vaakumpumpade, vedeliku tsirkulatsioonipumpade, dekompressioonipumpade, suruõhugeneraatorite õlitamine ja tühjendamine; poleerimine spetsiaalsete ainetega; metalliräbu käitlemine.

Komisjoni ettepaneku põhjal muudab nõukogu käesolevat lisa vastavalt teaduse ja tehnika arengule.

--------------------------------------------------